酬韓澗泉
作者：釋居簡
朝代：宋

paragraphs: 鄉來風騷壇，作者肩相摩。
遂使宋嘉定，不數唐元和。
磵泉一官冷，門館雀可羅。
管中既微露，屢倒名勝戈。
自笑不入時，獨對兒女哦。
錦瑟豈不好，弗好如之何。
豈特弗好耳，平地千丈波。
泠泠玉藕船，豈曾翻釣蓑。
歸與造物游，坐受醉尉訶。
雲月相獻酬，泉石供婆娑。
幽芳時自妍，幽鳥時自歌。
遺補南磵書，樂勝東山阿。
懷哉東華門，白玉鳴朝珂。
忸怩避讒謟，趑趄虞轗軻。
聊將須臾忍，付與兩鬢皤。
聽君閑適篇，所得誰最多。
持此壽閑適，金蟇空坡陁。
思君令人瘦，水遠山峩峩。
寄聲謝鴻鵠，爲把青銅磨。
莫嫌俗眼白，且惜朱顔酡。